लोक गीतों की दुनिया अर्थात लोक गीत स्त्रियों के लिए एक ऐसा स्पेस हैं जहाँ वह निर्भीक हो कर कुछ भी कह सकती हैं। एक और महत्वपूर्ण बात यह भी है कि इन लोक गीतों में स्त्रियाँ अधिकांशत: प्रकृति (वृक्ष, पक्षी, आकाश, बादल इत्यादि) से बात करती हैं, क्योंकि उन्हें यह विश्वास होता है कि प्रकृति उसकी वेदना को सुनेगी, उनके भावों को समझेगी, पर किसी से कहेगी नहीं, क्योंकि स्त्री को सबसे अधिक भय किसी से होता है तो वह है लोकोपवाद। उसे लगता है कि लोक गीत के माध्यम से वह मनुष्येतर दुनिया से संवाद स्थापित कर सकेगी और उस दुनिया में चुगलियों का कोई स्थान नहीं है। इस प्रकार यह कहा जा सकता है कि प्रकृति इनके लिए एक ऐसा साधन है जिससे वह निडर होकर अपनी व्यथा बाँट सकती हैं। इस प्रकार स्त्री अपने दर्द को कुछ हलका-भी कर लेती है। यह बात भी काफी महत्वपूर्ण है कि स्त्री जाति और पक्षियों की जिंदगी में काफी समानता है, इसलिए स्त्री कभी-कभी पक्षी के साथ स्वयं की तुलना करती है। भारतीय समाज में स्त्री के जीवन में विवाह के बाद काफी बदलाव आता है। विवाह-पूर्व की सारी स्वतंत्रता छिन जाती है। उसे अपने आप को नई परिस्थिति में ढालना होता है। ऐसी स्थिति में वह अपनी तुलना पिंजड़े में बंद पक्षी से करती है। लोक गीतों के माध्यम से स्त्री अपने श्रमजनित दुखों का परिहार भी करती है। जैसे रोपाई, मँडनी, जाँत, कटनी आदि कार्य करते समय वे कोई न कोई गीत जरूर गाती हैं। ये गाने उसके श्रम या वेदना के परिहार के माध्यम बनते हैं। उसी प्रकार, बेटी की शादी के बाद विदाई और बच्चे के जन्म से संबंधित अनेक ऐसे गीत हैं जिसके माध्यम से स्त्रियाँ अपने अन्तर्मन की व्यथा को व्यक्त करती हैं। उत्तर भारत के संस्कार गीतों में इस तरह के अनगिनत गीत भरे पड़े हैं।